**Vyhlásenie predkladateľa
podľa čl. 23 ods. 3 Legislatívnych pravidiel vlády Slovenskej republiky**

Materiál sa na rokovanie predkladá **s rozporom**

- s **Republikovou úniou zamestnávateľov**, ktorá

* žiada, aby sa v navrhovanom § 17 vypustil odsek 8, ktorý zakazuje uzavretie zmluvnej pokuty v neprospech vysokej školy, z dôvodu, že toto ustanovenie môže zabrániť vysokým školám vstupovať do bežných obchodných vzťahov riadiacich sa obchodným zákonníkom,
* žiada, aby bol zachovaný súčasný model kreácie správnej rady verejnej vysokej školy, ktorý zaručuje vyváženosť počtu členov správnej rady nominovaných akademickým senátom a ministerstvom, z dôvodu, že zmyslom pôsobenia správnej rady vysokej školy je posilňovanie väzby verejnej vysokej školy a spoločnosti v súlade s poslaním vysokej školy a presadzovanie verejného záujmu,
* žiada, aby z verejného vypočutia kandidátov na členov správnej rady, vysoká škola zabezpečila online prenos, z dôvodu zvýšenia transparentnosti a verejnej kontroly procesu výberu z kandidátov na členov správnej rady,
* žiada, aby ani člen správnej rady, ktorého volí študentská časť akademického senátu verejnej vysokej školy nemohol byť členom akademickej obce, z dôvodu, že ani člen správnej rady volený študentskou časťou akademického senátu, by nemal byť z interného akademického prostredia vysokej školy,
* žiada, aby dokument - Dohodnuté ciele a merateľné ukazovatele a vyhodnotenie ich plnenia sa každoročne predkladali akademickému senátu ako neverejný dokument, z dôvodu, že zverejnenie konkrétnych indikátorov a ich plnenia môže ohrozovať konkurencieschopnosť vysokej školy na domácom či medzinárodnom trhu vzdelávania, vedy, výskumu či inovácií a tiež môže ohroziť cielené partnerstvá s akademickými alebo komerčnými subjektmi.

-MŠVVaM SR pripomienky Republikovej únie zamestnávateľov neakceptovalo z dôvodov, že

* navrhovaná právna úprava v § 17 ods. 8 predstavuje totožnú úpravu ako v zákone č. 176/2004 Z. z. o nakladaní s majetkom verejnoprávnych inštitúcií a dopĺňa ju o kúpnu zmluvu a uvedené má za cieľ chrániť verejné financie,
* navrhované zloženie členov správnej rady reflektuje na citáciu míľnika/cieľa reformy systému riadenia vysokých škôl SK-C[C8]-R[R4]-M[C8.6]: „...účasť zástupcov štátu sa obmedzí tak, aby nad správnou radou nemohli získať kontrolu ústredné orgány štátnej správy“,
* nie je potrebné, aby z verejného vypočutia kandidátov mali vysoké školy povinnosť vyhotovovať online záznam, keďže proces výberu členov správnej rady je dostatočne transparentný a verejné vypočutie je prístupné každému. Zároveň nič nebráni vysokej škole, aby podľa vlastného uváženia takýto záznam vyhotovila,
* umožnenie, aby študentská časť akademického senátu verejnej vysokej školy mohla zvoliť za člena správnej rady aj člena študentskej časti akademickej obce, predstavuje len možnosť, ktorá nie je v rozpore s princípmi a poslaním správnej rady,
* návrh, aby sa dokument - Dohodnuté ciele a merateľné ukazovatele a vyhodnotenie ich plnenia sa každoročne predkladali akademickému senátu ako neverejný dokument,  nie je v súlade s princípom transparentnosti, vzhľadom na previazanie merateľných ukazovateľov s odmenou rektora.

- so **Študentskou radou vysokých škôl**, ktorá

* nesúhlasí, aby dokument – dlhodobý zámer verejnej vysokej školy neschvaľoval akademický senát verejnej vysokej školy, z dôvodu, že akademický senát je ústredný kolektívny orgán akademickej samosprávy a prostredníctvom priamo volených zástupcov zamestnaneckej aj študentskej časti akademický senát reprezentuje záujmy celej akademickej obce vysokej školy, a preto by tento dokument nemal byť schválený bez súhlasu akademického senátu.

- MŠVVaŠ SR pripomienku Študentskej rady vysokých škôl akceptovalo čiastočne tým, že do ďalšieho procesu sa upravilo ustanovenie § 9 ods. 1 písm. l), podľa ktorého si vysoká škola môže v štatúte upraviť rozsah pôsobnosti akademického senátu vo vzťahu k schvaľovaniu ďalších dokumentov, t. j. aj dlhodobého zámeru, rozpor však nebol odstránený.

- s **Radou vysokých škôl**, ktorá

* nesúhlasí, aby dokument – dlhodobý zámer verejnej vysokej školy neschvaľoval akademický senát verejnej vysokej školy, z dôvodu, že ide zásadný koncepčný dokument, ktorý má rozhodnúť o zásadnom smerovaní vysokej školy,
* žiada, aby akademický senát mal možnosť kontroly a vyjadrenia sa k vhodnosti osôb nominovaných na prorektorov verejnej vysokej školy,
* žiada, aby sa upravila nezlučiteľnosť funkcie člena správnej rady verejnej vysokej školy s inými funkciami, resp. členstvami tak, aby bol členom správnej rady obligatórne aj člen akademickej obce príslušnej verejnej vysokej školy, z dôvodu, že správna rada je orgán, ktorý v rámci svojej pôsobnosti podporuje posilňovanie väzby verejnej vysokej školy a spoločnosti v súlade s poslaním vysokej školy, čo môže byť zabezpečené len vtedy, ak jej členom bude obligatórne aj člen akademickej obce príslušnej verejnej vysokej školy,
* nesúhlasí s tým, aby MŠVVaM SR mohlo v odôvodnenom prípade poskytnúť dotáciu na rozvoj vysokej školy aj bez výberového konania po predchádzajúcom vyjadrení orgánov reprezentácie vysokých škôl, z dôvodu, že ide o nesystémový prvok, ktorý vytvára priestor pre netransparentné nakladanie s verejnými zdrojmi.

- MŠVVaM SR pripomienku Rady vysokých škôl, vzťahujúcu sa k schvaľovaniu dlhodobého zámeru verejnej vysokej školy akceptovalo čiastočne tým, že do ďalšieho procesu sa upravilo ustanovenie § 9 ods. 1 písm. l), podľa ktorého si vysoká škola môže v štatúte upraviť rozsah pôsobnosti akademického senátu vo vzťahu k schvaľovaniu ďalších dokumentov, t. j. aj dlhodobého zámeru, rozpor však nebol odstránený.

- MŠVVaM SR ďalšie pripomienky Rady vysokých škôl, neakceptovalo z dôvodov, že

* navrhovaná úprava, vzťahujúca sa na možnosť kontroly, formou vyjadrenia akademického senátu k návrhom na prorektorov, reflektuje na reformu systému riadenia vysokých škôl SK-C[C8]-R[R4]-M[C8.6] – prvok 1, ktorou sa posilňujú kompetencie rektora,
* akademická obec reprezentovaná študentskou časťou má možnosť rozhodnúť, že členom správnej rady bude aj člen akademickej obce a z toho dôvodu navrhovanú úpravu nezlučiteľnosti funkcií členov správnej rady považuje ministerstvo za dostatočnú a zohľadňujúcu akademickú samosprávu,
* nakladanie s verejnými zdrojmi vo všeobecnosti podlieha prísnej právnej úprave, ktorá zabezpečuje jeho transparentnosť. Rovnako podľa navrhovanej úpravy je možné postupovať len vtedy, ak ide o odôvodnený prípad a po predchádzajúcom vyjadrení reprezentácie vysokých škôl.

Materiál sa na rokovanie predkladá **bez rozporov** s ostatnými povinne pripomienkujúcimi subjektmi.